Der er udfordringer med is i Limfjorden, og igen i dag er en slæbebåd på fjorden for at bryde isen. Og der er ikke noget, der tyder på, det stopper foreløbig, for frosten har fortsat fat i Nordjylland.

Torsdag er slæbebåden Gitte Vig igen på Limfjorden for at bryde isen, der efterhånden har godt tag i fjorden. Onsdag meldte Forsvaret, der dagligt laver ismeldinger i vinterhalvåret, at isen i Limfjorden mellem Nibe og Løgstør var op til 70 centimeter tyk, og at sejladsen her var indstillet. Siden har slæbebåden Gitte Vig været ude og bryde isen op, men med hård nattefrost, så skal den proces gentages dagligt. - Slæbebåden Gitte Vig har brudt en rande igennem isen, men den lukker til i løbet af natten, fortæller orlogskaptajn Jens Hulgaard fra Søværnskommandoen. Torsdag formiddag venter to skibe på at kunne komme gennem Limfjorden til og fra Aalborg Havn. - Vi har et skib, vi skal have fra Aalborg til Skive, og så har vi et skib vest for Løgstør, vi gerne skal have igennem den anden vej, siger orlogskaptajn Jens Hulgaard. Frosten fortsætter Ser man på vejret i de kommende dag, så tyder alt på, at slæbebåden har mere arbejde forude med at holde fjorden åben for sejlads. - Det bliver rigtigt koldt. Og faktisk er en af ulemperne, at når vinden lægger sig, som den gør nu, så bliver det endnu koldere. Vi får temperaturer i Nordjylland, der snildt kan komme ned under minus ti grader i de næste dage, siger TV2 Vejrets Lone Seir og fortsætter: - Islaget på fjorden vil vokse i de kommende dage. Det ser ud til, at de koldeste temperaturer rammer Nordjylland natten til søndag. - Jeg forventer, det bliver koldest ved Aalborg og op i Vendsyssel omkring Brønderslev, hvor der er længst til kysten. Her kan der natten til søndag blive mellem ti og tolv minusgrader, siger Lone Seir. Du kan følge Forsvarets ismeldetjeneste her , der løbende opdaterer den aktuelle issituation i de danske farvande.